Брюксел, 27.11.2009

COM(2009)650 окончателен

Предложение за

РЕШЕНИЕ НА СЪВЕТА

за отмяна на Решение № 2009/473/ЕО на Съвета за сключване на Споразумение под формата на размяна на писма относно временното прилагане на Споразумението за партньорство в областта на рибарството между Европейската общност и Република Гвинея

(представено от Комисията)

ОБЯСНИТЕЛЕН МЕМОРАНДУМ

На 20 декември 2008 г. ЕО и Гвинея парафираха ново Споразумение за партньорство в областта на рибарството, както и протокол за периода от 1 януари 2009 г. до 31 декември 2012 г. Както бе договорено от страните чрез размяна на писма, одобрена с Решение на Съвета от 28 май 2009 г.[1], протоколът се прилага временно от 1 януари 2009 г., докато се приеме предложението за Регламент на Съвета относно сключване на Споразумението за партньорство в областта на рибарството между Европейската общност и Република Гвинея[2].

След трагичните събития от 28 септември 2009 г., когато правителствени сили са открили огън срещу протестиращи маси, при което са загинали 150 души, на 20 октомври 2009 г. Комисията обаче реши да започне необходимите процедури за оттегляне на предложението си за регламент на Съвета относно сключването на споменатото споразумение и информира за това Европейския парламент и Съвета.

Предложението за сключване на Споразумението за партньорство в областта на рибарството между Европейската общност и Република Гвинея е оттеглено на 11 ноември 2009 г. с Решение на Комисията[3]. Следователно съгласно международното право Съветът трябва да съобщи на Република Гвинея от името на Европейската общност за намерението да не се сключи гореспоменатото споразумение.

Съгласно член 25 от Виенската конвенция за правото на договорите временното прилагане на даден договор се преустановява, когато една от страните съобщава на другата, с която договорът се прилага временно, за намерението си да не стане страна по договора.

Въз основа на това Комисията предлага Съветът да отмени решението си № 2009/473/ЕО година за сключване на Споразумение под формата на размяна на писма относно временното прилагане на Споразумението за партньорство в областта на рибарството между Европейската общност и Република Гвинея.

Предложение за

РЕШЕНИЕ НА СЪВЕТА

за отмяна на Решение № 2009/473/ЕО на Съвета за сключване на Споразумение под формата на размяна на писма относно временното прилагане на Споразумението за партньорство в областта на рибарството между Европейската общност и Република Гвинея

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37, във връзка с член 300, параграф 2 от него,

като взе предвид предложението на Комисията[4],

като има предвид че:

1. Протоколът към новото споразумение за партньорство в областта на рибарството между Европейската общност и Република Гвинея, парафиран на 20 декември 2008 г., се прилага временно от 1 януари 2009 г., както е договорено от страните чрез размяна на писма, одобрена с Решение на Съвета от 28 май 2009 г.[5], докато се приеме Споразумението за партньорство в областта на рибарството между Европейската общност и Република Гвинея[6].

2. Комисията реши да оттегли предложението си за Регламент на Съвета относно сключване на гореспоменатото Споразумение за партньорство в областта на рибарството вследствие на трагичните събития от 28 септември 2009 г.[7], когато правителствени сили са открили огън срещу протестиращи маси, при което са загинали 150 души.

3. Следователно е необходимо да се отмени Решение № 2009/473/ЕО на Съвета за сключване на Споразумение под формата на размяна на писма относно временното прилагане на Споразумението за партньорство в областта на рибарството между Европейската общност и Република Гвинея,

РЕШИ:

Член единствен

С настоящото се отменя Решение № 2009/473/ЕО на Съвета за сключване на Споразумение под формата на размяна на писма относно временното прилагане на Споразумението за партньорство в областта на рибарството между Европейската общност и Република Гвинея.

Съставено в Брюксел,

За Съвета:

[1] 2009/473/EО — OВ L 156, 19.6.2009 г.

[2] COM(2009) 120 окончателен, 12.3.2009 г.

[3] PV(2009) 1894 окончателен, 13.11.2009 г., стр. 16.

[4] CОМ (2009) … окончателен,…

[5] 2009/473/EО — OВ L 156, 19.6.2009 г.

[6] COM(2009) 120 окончателен, 12.3.2009 г.

[7] PV(2009) 1894 окончателен, 13.11.2009 г., стр. 16